**Ministru kabineta noteikumu projekta „Grozījums Ministru kabineta 1999. gada 31. augusta noteikumos Nr. 304 „Noteikumi par operatīvajiem transportlīdzekļiem”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Iekšlietu ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 1999. gada 31. augusta noteikumos Nr. 304 „Noteikumi par operatīvajiem transportlīdzekļiem” (turpmāk - noteikumi) 14. punkts nosaka: „Par operatīvā transportlīdzekļa vadītāju drīkst būt persona, kurai ir atbilstošas kategorijas transportlīdzekļa vadītāja apliecība un vismaz trīs gadus ilgs attiecīgajai kategorijai atbilstošā transportlīdzekļa vadītāja stāžs. Iekšlietu ministrijas padotībā esošajās iestādēs un Ieslodzījuma vietu pārvaldē par C, D un E kategorijai atbilstošā operatīvā transportlīdzekļa vadītāju drīkst būt persona, kurai ir atbilstoša kategorijas transportlīdzekļa vadītāja apliecība un vismaz vienu gadu ilgs attiecīgajai kategorijai atbilstošā transportlīdzekļa vadītāja stāžs.”  Noteikumu 14.punkta otrajā teikumā saskatāma likumdevēja griba pastiprināt ceļu satiksmes drošību, tādējādi paredzot, ka operatīvā transportlīdzekļa vadītājam jābūt ne tikai atbilstošas kategorijas transportlīdzekļa vadītāja apliecībai, bet arī attiecīgās kategorijas stāžam. Taču praksē iestrādātā norma noteikto mērķi nesasniedz, jo noteikumos paredzētais nosacījums negarantē to, ka persona šajā laika posmā faktiski ir vadījusi attiecīgās kategorijas transportlīdzekli un nostiprinājusi vai papildinājusi iegūtās prasmes.  Stāžs šo noteikumu izpratnē nozīmē to, cik ilgi amatpersonai ir tiesības vadīt noteiktas kategorijas transportlīdzekli, taču ne to, ka amatpersona gadu ir papildinājusi un nostiprinājusi savas zināšanas ar mērķi perspektīvā tās pielietot vadot operatīvo transportlīdzekli.  Ievērojot iepriekš minēto ierobežojumu prasību, radusies situācija, ka pietiekami lielam skaitam Valsts policijas amatpersonu ir A un B kategorijas transportlīdzekļa vadītāja apliecība, bet nav operatīvā transportlīdzekļa vadīšanai nepieciešamais vadītāja stāžs (*trīs gadi*), piemēram, Valsts policijas Rīgas reģiona pārvaldē šādas amatpersonas ir 37, Vidzemes reģiona pārvaldē 18, Latgales reģiona pārvaldē 12, Kurzemes reģiona pārvaldē 17 un Zemgales reģiona pārvaldē 10, kopā Valsts policijā 94 amatpersonas netiek pielaistas pie operatīvo transportlīdzekļu vadīšanas, kas liedz pilnvērtīgi pildīt dienesta pienākumus un traucē pildīt policijas funkciju veikšanu kopumā, jo īpaši vērtējot šo faktu kopsakarā ar lielo vakanču skaitu Valsts policijā.  Līdzīga situācija ir arī Valsts ugunsdzēsības un glābšanas dienestā, proti, uz 2017.gada 27.jūliju ir 30 vakanti ugunsdzēsēju glābēju (autovadītāja) amati. Taču dienestā visā Latvijas teritorijā ir apmēram 100 amatpersonas, kurām ir C kategorijas vadītāja apliecība, kuras perspektīvā varētu ieņemt ugunsdzēsēja glābēja (autovadītāja) amatu, taču, lai vadītu operatīvo transportlīdzekli trūkst noteiktā gada stāža.  Ministru kabineta 2010.gada 2.februāra noteikumu Nr.103 “Transportlīdzekļu vadītāja tiesību iegūšanas un atjaunošanas kārtība un vadītāja apliecības izsniegšanas, apmaiņas, atjaunošanas un iznīcināšanas kārtība” 58.punktā noteikts, ka vadīšanas eksāmena laikā inspektors vērtē pretendenta zināšanas, prasmes un iemaņas (kompetenci) sagatavoties transportlīdzekļa vadīšanai un vadīt transportlīdzekli ceļu satiksmē. Savukārt 59.1.apakšpunkts noteic, ka eksāmens ir nokārtots, ja pretendentam ir labs vai pietiekams kompetences līmenis (58.1., 58.2. punkts). Tas, ka amatpersona ir ieguvusi tiesības vadīt kādas kategorijas transportlīdzekli, nozīmē to, ka tā ir spējīga piedalīties ceļu satiksmē atbilstoši Ministru kabineta 2015.gada 2.jūnija noteikumiem Nr.279 ,,Ceļu satiksmes noteikumi”, neatkarīgi no tā, cik ilgs ir šīs amatpersonas vadītāja stāžs.  Lai iegūtu ugunsdzēsēju glābēju (autovadītāja) kvalifikāciju, kas amata pretendentam ļautu ieņemt šo amatu, izglītojamais Ugunsdrošības un civilās aizsardzības koledžā apgūst profesionālās izglītības programmu “Ugunsdrošība un ugunsdzēsība”, kods 30T86108, kuras īstenošanas ilgums ir 960 stundas, no kurām 472 stundas veltītas praktiskajam darbam, kura uzdevums - ļaut iegūt praktiskās iemaņas darbā ar ugunsdzēsības un glābšanas tehniku un aprīkojumu. Šajā izglītības programmā jebkura amatpersona apgūst spēju strādāt ar ugunsdzēsības un glābšanas tehniku, izmantot aprīkojumu un ekipējumu, kā arī to, kā tiek izmantots ugunsdzēsības automobilis. Kvalifikācijas prakse tiek aizvadīta Valsts ugunsdzēsības un glābšanas dienesta daļā vai postenī, kur amatpersonas, kas pretendē uz ugunsdzēsēja glābēja (autovadītāja) amatiem papildina ugunsdzēsības automobiļa vadīšanas prasmes slēgtā teritorijā. Ņemot vērā, ka Valsts ugunsdzēsības un glābšanas dienestam pietrūkst amatpersonu, kuras var ieņemt ugunsdzēsēja glābēja (autovadītāja) amatu, sākot ar 2017.gada 18.martu  Valsts ugunsdzēsības un glābšanas dienests nodrošina 47 amatpersonu apmācību transportlīdzekļa vadītāja kategorijas paaugstināšanai. Attiecīgi pēc vadītāja apliecības iegūšanas, saskaņā ar pašreizējo regulējumu jāgaida gads, lai Valsts ugunsdzēsības un glābšanas dienests varētu uzsākt ugunsdzēsēju – glābēju (autovadītāju) vakanču komplektēšanu  2018.gadā Valsts ugunsdzēsības un glābšanas dienests plāno uz autovadītāja kategorijas paaugstināšanas kursiem nosūtīt vēl 50 dienesta amatpersonas.  Valsts ugunsdzēsības un glābšanas dienests katru gadu organizē gan taktiskās mācības ugunsdzēsībā, gan praktiskās mācības civilās aizsardzības jomā.  2017.gadā visā Latvijas teritorijā ir plānots veikt 39 taktiskās mācības ugunsgrēku dzēšanai dažāda veida objektos un 15 praktiskās civilās aizsardzības mācības dažāda veida objektos (slēgtās vai nosacīti teritorijās). Mācību ietvaros amatpersonas apgūst ne tikai taktiskos paņēmienus ugunsdzēsībā, bet arī noslīpē praktiskās iemaņas vadot ugunsdzēsības automobili, kuru mācās prasmīgi un veikli notikuma vietā novietot, vērā ņemot pieejamo ūdens ņemšanas vietu izvietojumu, piebraucamo ceļu pieejamību un notikuma raksturu. Tādējādi amatpersonas gūst praktisko pieredzi transportlīdzekļu vadīšanā, apgūst manevrēt spēju un iepazīst nianses, kas saistītas ar transportlīdzekļa ātruma uzņemšanu un bremzēšanas ceļa garumu.  Valsts ugunsdzēsības un glābšanas dienesta 2012.gada iekšējie noteikumu Nr.22-1.12/3 “Kārtība, kādā organizē Valsts ugunsdzēsības un glābšanas dienesta un Ugunsdrošības un civilās aizsardzības koledžas amatpersonu ar speciālajām dienesta pakāpēm profesionālo apmācību un kvalifikācijas paaugstināšanu” 16.punkts noteic, ka teritoriālās struktūrvienības daļu un posteņu dežūrmaiņu amatpersonām teorētiskās un praktiskās nodarbības organizē saskaņā ar mēneša nodarbību plānu, saskaņā, ar kuru savukārt tiek organizētas nodarbības arī ugunsdzēsējiem glābējiem (autovadītājiem), kurās amatpersonas papildus gūst praktisko pieredzi attiecīgās kategorijas transportlīdzekļa vadīšanā.  Valsts policijas koledžā ir speciālas apmācības programmas, kur tiek apgūtas iemaņas operatīvo transportlīdzekļu vadīšanā. Valsts policijas koledžā amatpersonas apgūst operatīvo transportlīdzekļu vadīšanas iemaņas, pilnveido teorētiskās zināšanas un praktiskās vadīšanas iemaņas ar motocikliem, iegūst paplašinātas zināšanas un nostiprina operatīvo transportlīdzekļu vadīšanas iemaņas.  Katru gadu Valsts policijas operatīvā transporta vadītāji atkārto un apgūst jaunas iemaņas.  Valsts policija īsteno sekojošas pieaugušo neformālās izglītības programmas saistībā ar transportlīdzekļu vadīšanu:  1. „Operatīvā transportlīdzekļa – motocikla - droša vadīšana”.  2. „Operatīvo transportlīdzekļu vadīšana”.  3. „Operatīvo transportlīdzekļu vadīšana (2. līmenis)”.  4. Par mācībām, kuras tiek organizētas kadetiem „Apmācība B kategorijas transportlīdzekļu vadītāja apliecības iegūšanai” Valsts policijas koledža kursu īsteno saskaņā ar Publisko iepirkumu likumu, kurā tiek noteiktas sekojošas prasības autoskolām:  - nodrošināt teorētisko apmācību, t.sk. konsultācijas un teorētisko ieskaiti, atbilstoši Ministru kabineta 2010. gada 13. aprīļa noteikumu Nr. 358 „Noteikumi par transportlīdzekļu vadītāju apmācību un transportlīdzekļu vadītāju apmācības programmām” (turpmāk – noteikumi Nr. 358) prasībām, organizējot apmācības grupās darba dienās no plkst. 17.00 un reģistrējot mācību grupas CSDD.  - nodrošināt teorētiskās apmācības saturā ievirzi uz policejisko tematiku - drošas braukšanas apmācību, operatīvā transportlīdzekļa vadīšanas specifiku.  - nodrošināt individuālās braukšanas nodarbības ar autoskolas mācību transportlīdzekļiem atbilstoši noteikumu Nr. 358 prasībām, organizējot braukšanas nodarbības, Pretendents nodrošina nodarbību sākumu un noslēgumu Rīgas pilsētas centrā. Kā rezultātā tiek slēgts līgums ar autoskolu, kurai tehniskais piedāvājums atbilst izvirzītajām prasībām un ir ar viszemāko cenu.  Ņemot vērā iepriekš minēto, un to, ka Valsts policijas koledža spēj nodrošināt kvalitatīvu amatpersonu apmācību operatīvā transportlīdzekļa vadīšanā, ievērojot Ceļu satiksmes noteikumus pilnā apmērā.  Projekta mērķis ir piešķirt tiesības personām vadīt operatīvo transportlīdzekli ar attiecīgajai kategorijai atbilstošu transportlīdzekļa vadītāja apliecību. Projekts paredz grozīt Ministru kabineta 1999. gada 31. augusta noteikumu Nr. 304 „Noteikumi par operatīvajiem transportlīdzekļiem” 14. punkta otro teikumu. Nosakot, ka “Iekšlietu ministrijas padotībā esošajās iestādēs un Ieslodzījuma vietu pārvaldē par operatīvā transportlīdzekļa vadītāju drīkst būt persona, kurai ir atbilstošas kategorijas transportlīdzekļa vadītāja apliecība.”. |
| 3. | Projekta izstrādē iesaistītās institūcijas | Iekšlietu ministrija un tās padotībā esošās iestādes. |
| 4. | Cita informācija | Nav. |

|  |  |
| --- | --- |
| *Anotācijas II, III, IV, V, VI un VII sadaļa – projekts šīs jomas neskar.*  Iekšlietu ministrs Rihards Kozlovskis | |
| Vīza: valsts sekretāra p.i. | Dimitrijs Trofimovs |

Opolais

67075424

[intars.opolais@vp.gov.lv](mailto:intars.opolais@vp.gov.lv)